Kuvezwa Indlela Zokubhalisa Amabizo Kugwalo Lokuvota koBulawayo
UBulawayo sephiwe amaBVR kits angu 110 akhangelelwe ukuthi azabhalisa abantu abafika 444,000. Lokhu kuvezwe emhlanganweni wokwazisa inhlanganiso ezizimele zodwa koBulawayo ngoLwesihlanu.
BULAWAYO — Inhlanganiso ebona ngezokhetho ezweni iZimbabwe Electoral Commission (ZEC) isithole amaBiometic Voter Registration (BVR) kits azasetshenziswa ukubhalisa abantu ukuthi baphatheke ekhethweni lomnyaka ozayo. Ababhalisayo ukuvoter bangabhalisa endaweni lapho abakhona nxa belamaphepha aqondileyo okubhalisa ukuvota. Amabizo ababhalisileyo azaphuma endaweni eyodwa yokuvotela eseduze lalapho abahlala khona. UBulawayo sephiwe amaBVR kits angu 110 akhangelelwe ukuthi azabhalisa abantu abafika 444,000. Lokhu kuvezwe emhlanganweni wokwazisa inhlanganiso ezizimele zodwa koBulawayo ngoLwesihlanu. Ekhuluma esemawofisini eZimbabwe Electoral Commision uDistrict Elections Officer, UNkosikazi Sithembiso Khuphe, uthi uhlelo lokubhalisa abafuna ukuphatheka kukhetho lomnyaka ozayo luzakwenziwa ngamahlandla amane koBulawayo. Amahlandla lawo azakhangela indawo eziphithizelayo eziqintini zako Bulawayo. ​UNkosikazi Khuphe ugcizelele wathi uhlelo lolu lokubhalisa lukhangelele ukufinyelela abantu abafika inkulungwane ezingamakhulu amane lamatshumi amane lane (444,000) koBulawayo kuphela, endaweni zokubhalisa ezilikhulu lasikhombisa (107). UProvincial Elections Officer (PEO), uMnumzana Innocent Ncube, uthe lolu hlelo lwenzelwa ukuthi kutholakale uluhlu lwamabizo abantu abazavota ngo2018 olungela bantu abafayo njengalolu oludala njalo ibizo lomuntu munye ngamunye lizavela endaweni eyodwa yokuvotela. Uhulumende weZimbabwe uqale uhlelo lokupha abantu izithupha kunye lengwalo zokuzalwa phambili kokuba baqale ukubhalisa ukuvoter ukwenzela ukuthi abantu benelise ukubhalisa ukuvoter sebelezithupha. Lokhu kuvezwe nguProvincial Registrar uNkosikazi Jane Peters emhlanganweni lowu. Abantu ilizwe lonke jikelele bamatasatasa bezama ukuthatha ingwalo eziqondileyo zokuzalwa kumbe izithupha. Kodwa laba abasebenzela inhlanganiso ezizimele zodwa bathi lolu hlelo lukaHulumende solusenza engani abantu bebesehluleka ukuthatha amaphepha aqondileyo ngenxa yemali khona okwehlula abantu kulubandlululo kanye lezindingo ezinengi ezifunwa yihofisi yokuthatha amaphepha. IZEC ikhuthaze inhlanganiso ezizimele zodwa ukuthi zisebenze kabanzi ekumemethekiseni ilizwi lokubhalisa ukuvoter.